Suɓo mbatooɓe Gine Jamaa Gine on suɓike...
Suɓo mbatooɓe Gine
Jamaa Gine on suɓike nootantooɓe mo on ka Mbatu Manngu. Ko ñannde 28 lewru Silto(settaambur) woote ɗen waɗi. Ɓuri lewru feƴƴii, kono haa jooni geɓe feddeeji-politiki ponngotirnooɗi ɗin daginaaka. Fewndo ɗoo, Ñaawirde Mawnde nden no tinude wullitanɗe feddeeji-politiki ɗin,
nde ñaawa tippude e Sari’a Mawɗo on e ɗiya sariyaaji yowitiiɗi e fii woote. Ko tuma ɗen golle hittuɗe waɗaa lanni, Ardiiɗo Ñaawirde Mawnde nden fenñinta geɓe dagiiɗe ɗen. Fedde-politiki kala annda ko depiteeɓe (nootantooɓe) njelo heɓi , tawdeteeɓe ka Mbatu Manngu Hawtaandi.
Ka fewndii ɗoo, mo kala no habbii, no ngoƴi, woɓɓe no huli.
Eyyo, kulol no e nder leydi ndin. Tawti ɗon satteende e maapaare ko tabiti jooni e hoore jamaa on. Yeñinooɓe faggudu ɓen , tentinii hakkundeeɓe e sewɓe ɓen, yeeyooɓe e hoccitotooɓe faggorii karahan ɓeynguureeji mun, ɓee fow, woni Konaakiri maa ka dowri, no aani, no miijoo no bimmbi fenñinannde Ardiiɗo Ñaawirde Mawnde nden wa’ata.
Eyyo, annde no e nder leydi ndin. Mo wi’ii, hannde, no golleede ka sarwiisiiji laamu, haray ontigi wowlii ko rewraa, ko tippaa e haqqiiqa. Gollooɓe ton ɓen, si heɓii feere, no yahude doo, kono, haqqiiqa on, wonaa fii golloygol; ko ɓaar tun, ɓurɓe e maɓɓe alaa fus ko waɗa ka mun. Alaa mo anndaa ko non woniri jooni ka sarwiisiiji laamu e nder ndii Hawtaandi Gine.
Ko sifaa ɗoo kon seedaa e ko yi’etee ka suuseetiiji jeytoraaɗi, yeru seɗaaji heeddiiɗi ɗin, sabu buy e majji sokaama accii gollude, gollaynooɓe hen yaltinaama no jooɗii, ɓeynguureeji mun no wemmbii. Coggeeli ɗin no toowa ɓeydoo, neemaaji ɗin no ɗuytoo, heege no yi’oo e geece heewuɓe. Tawa le, ko miliyaarji, miliyaarji mbuuɗi Laamu ngun yaltini funsi fii yo feddeeji-politiki tammbitiiɗi ngu foolu ka woote, feƴƴitoo fes ɗiya feddeeji-politiki,ɗi heɓa ɓural (majorité absolue) ka Mbatu Manngu Hawtaandi.
Anndintinen, adadu depiteeɓe Mbatu Manngu ngun ko teemedere e sappo e nay (114). Feddeeji-politiki ponngotirnooɗi nyannde 28 lewru settaambur ko ɗi cappo e jowi (15); ɓurnooɗi heɓude ɗin ko ɗi jowi: RPG-arc-en-ciel (53), UFDG (37), UFR (10), PEDN (2), UPG (2). Ɗiya feddeeji sappo luttuɗi, fedde-politiki kala heɓi depiteejo gooto.
Ko ɗii adaduuji depiteeɓe yaltuɗi ɗoo, Ñaawirde Mawnde nden taskotoo maa taskii, sabu Ardiiɗo Ñaawirde Mawnde nden, Moodi Mammadu Sillaa anndinii, wonnde o fenñinay ñaawoore maɓɓe nden e ndee jumaare aroore, ɗun ko ñannde 15 nduu lewru.
FUUTAMEDIA.COM
Sa’idu B. Jallo
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn cat_Latn grn_Latn hau_Latn fuv_Latn fuv_Latn fra_Latn fra_Latn fra_Latn fra_Latn unk